b'\n_START_ARTICLE_\nSharja (emiraatti)\n_START_PARAGRAPH_\nSharja (arab. \xd8\xa7\xd9\x84\xd8\xb4\xd8\xa7\xd8\xb1\xd9\x82\xd8\xa9\xe2\x80\x8e, a\xc5\xa1-\xc5\xa1aariqah) on yksi seitsem\xc3\xa4st\xc3\xa4 emiraatista, jotka muodostavat Yhdistyneet arabiemiirikunnat. Emiraatilla on noin 16 kilometri\xc3\xa4 Persianlahden rantaviivaa, josta se ulottuu 80 kilometri\xc3\xa4 sis\xc3\xa4maahan p\xc3\xa4in. Vuonna 2003 emiraatissa oli 636\xc2\xa0000 asukasta, joista 519\xc2\xa0000 p\xc3\xa4\xc3\xa4kaupungissa Sharjassa. Maan muihin emiraateihin verrattuna Sharjalla on v\xc3\xa4h\xc3\xa4n \xc3\xb6ljy\xc3\xa4 ja se joutuukin keskittym\xc3\xa4\xc3\xa4n kaupank\xc3\xa4yntiin ja muuhun taloudelliseen toimintaan._NEWLINE_Sharja poikkeaa muista emiraateista siten, ett\xc3\xa4 siell\xc3\xa4 ei myyd\xc3\xa4 eik\xc3\xa4 tarjoilla alkoholia, ei edes hotelleissa. Taustalla on sopimus Saudi-Arabian kanssa \xe2\x80\x93 Sharja sai tukea Saudi-Arabiasta sill\xc3\xa4 ehdolla, ett\xc3\xa4 alkoholi kiellett\xc3\xa4isiin.'